Galaxy S24 præsenteres den 17. januar

Årets Galaxy-telefoner lander tidligt. Samsung har netop inviteret til Unpacked Event den 17. januar. Her vil Galaxy S24 blive præsenteret, sammen med familiemedlemmerne S24+ og S24 Ultra. Datoen har været gættet af rygtesmede, men nu er den altså officiel.

Dermed bliver det en travl Android-januar, for OnePlus lancerer som bekendt også deres nye flagskib, OnePlus 12. Det sker den 23. januar.

Som sædvanligt under denne type events, vil prisen nok blive den eneste overraskelse. Både billeder og specifikationer er lækket på forhånd, men måske kan Samsung hive en kanin op af hatten?

En overaskelse er det i hvert fald ikke, at Samsung vil lægge vægt på kunstig intelligens. I en pressemeddelelse skriver de, at “den nye Galaxy S-serie vil sætte en højere standard for den hidtil mest intelligente mobiloplevelse”.

Pressebilleder af Galaxy S24 er allerede ude.

Det største og mest afslørende læk fandt sted lige før juleaften, hvor (den pålidelige lækker) Evan Blass lagde et komplet ark med specifikation ud på X. Her kan man se data for alle tre S24-familiemedlemmer. Se det nedenfor.

Arrangementet vil blive streamet live på Samsungs YouTube-kanal, Samsung.com og Samsung Newsroom kl. 19 dansk tid.

Galaxy S24 præsenteres den 17. januar